KOMISSION TÄYTÄNTÖÖNPANOASETUS (EU) 2022/751,

annettu 16 päivänä toukokuuta 2022,

tehoaineen klooripikriini hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,

sekä katsoo seuraavaa:

(1) European Chloropicrin Group (ECG) toimitti 21 päivänä joulukuuta 2014 Yhdistyneelle kuningaskunnalle, jäljempänä ’esittelevä jäsenvaltio’, hakemuksen tehoaineen klooripikriini hyväksymiseksi asetuksen (EY) N:o 1107/2009 7 artiklan 1 kohdan nojalla.

(2) Asetuksen (EY) N:o 1107/2009 9 artiklan 3 kohdan nojalla esittelevä jäsenvaltio ilmoitti 18 päivänä kesäkuuta 2014 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

(3) Tämän tehoaineen vaikutukset ihmisten ja eläinten terveyteen ja ympäristöön on arvioitu asetuksen (EY) N:o 1107/2009 11 artiklan 2 ja 3 kohdan nojalla hakijan ehdottaman käyttötarkoituksen osalta. Esittelevä jäsenvaltio toimitti komissiolle ja elintarviketurvallisuusviranomaiselle arviointikertomuksen luonnoksen 12 päivänä joulukuuta 2017.

(4) Elintarviketurvallisuusviranomainen toimitti mainitun asetuksen 12 artiklan 1 kohdan nojalla esittelevältä jäsenvaltiolta saadun arviointikertomuksen luonnoksen hakijalle ja muille jäsenvaltioille ja järjesti siitä julkisen kuulemisen.

(5) Elintarviketurvallisuusviranomainen pyysi asetuksen (EY) N:o 1107/2009 12 artiklan 3 kohdan nojalla hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle.

(6) Vertaisarviointiprosessin aikana sen jälkeen, kun Yhdistynyt kuningaskunta oli ilmoittanut aikomuksestaan erota unionista Euroopan unionista tehdyn sopimuksen 50 artiklan nojalla, Italia otti vastuun kyseisestä tehoaineesta esittelevänä jäsenvaltiona kesäkuussa 2019.

(7) Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle arviointikertomuksen päivitetyn luonnoksen muodossa.

(8) Jäsenvaltiot ja elintarviketurvallisuusviranomainen tarkastelivat arviointikertomuksen luonnosta. Elintarviketurvallisuusviranomainen esitti komissiolle päätelmänsä (2) tehoaineen klooripikriini riskinarvioinnista 30 päivänä tammikuuta 2020.

(9) Elintarviketurvallisuusviranomainen totesi päätelmässään, että käytettävissä olevien tietojen perusteella se ei voinut saattaa päätökseen kuluttajiille, käyttäjiille, työntekijöille, sivullisille ja asukkaille aiheutuvan riskin arviointia ja että se havaitsi pohjavettä, maaperän makro-organismeja ja mikro-organismeja sekä maaperässä eläviä muita kuin kohdelajina olevia niveljalkaisia koskevia mahdollisia huolenaiheita.

(10) Vesieliöille, mehiläisille, lehvästössä eläville muille kuin kohdelajina oleville niveljalkaisille, lieroille ja muille kuin kohdelajina oleville maakasveille aiheutuvien riskien arviointia ei myöskään voitu saattaa päätökseen.

(11) Komissio pyysi hakijaa esittämään huomautuksensa elintarviketurvallisuusviranomaisen päätelmästä ja asetuksen (EY) N:o 1107/2009 13 artiklan 1 kohdan mukaisesti tarkastelukertomusluonnoksesta. Hakija toimitti huomautuksensa, ja ne on tutkittu huolellisesti.

(12) Komissio esitti tarkastelukertomuksen ja tehoaineen klooripikriini hyväksymättä jättämistä koskevan asetusluonnoksen pysyvälle kasvi-, eläin-, elintarvike- ja rehukomitealle 22 päivänä lokakuuta 2021. Komissio totesi, että elintarviketurvallisuusviranomaisen havaitsemia huolenaiheita ei voitu poistaa ja tästä syystä ei voitu päätellä, että hyväksymiskriteerit täyttyisivät.

(13) Hakija peruutti klooripikriinin hyväksymistä koskevan hakemuksensa 18 päivänä tammikuuta 2022 päivätyllä kirjeellä. Sen vuoksi klooripikriiniä ei pitäisi hyväksyä.

(14) Tämä asetus ei estä klooripikriinin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(15) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tehoaineen hyväksymättä jättäminen Tehoainetta klooripikriini ei hyväksytä.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) EFSA Journal 2020;18(3):6028, Conclusion on the peer review of the pesticide risk assessment of the active substance chloropicrin. doi:10.2903/j.efsa.2020.6028.